**Zdravstveni zahtjevi i funkcionalne sposobnosti potrebni za obrazovne programe**

**(JEDINSTVENI POPIS ZDRAVSTVENIH ZAHTJEVA SREDNJOŠKOLSKIH OBRAZOVNIH PROGRAMA U SVRHU UPISA U I. RAZRED SREDNJE ŠKOLE, lipanj 2015., str. 12-14)**

**1. VIDNE FUNKCIJE**

1.1 Uredan vid s korekcijom ili bez korekcije.

1.2 Uredan vid na blizinu – oštrina vida od 0,8 i više na vodećem oku uz najbolju moguću korekciju.

1.3 Uredan vid na daljinu – oštrina vida od 0,8 i više na vodećem oku uz najbolju moguću korekciju.

1.4 Uredan dubinski (prostorni) vid – ispituje se ortoreterom.

1.5 Uredan noćni vid – normalna adaptacija na tamu (test na niktometru).

1.6 Raspoznavanje boja – sposobnost raspoznavanja boja po Ischiara testu.

1.7 Raspoznavanje osnovnih boja – raspoznavanje crvene, zelene i plave boje.

**2. SLUH I GOVOR**

2.1 Uredan sluh bez slušnog pomagala ili uz korištenje slušnog pomagala - na svim frekvencijama
 1 - 20 db (audiometrija).

2.2 Uredan sluh – na razini govorne komunikacije – dobra čujnost na razini govorne komunikacije,
 komuniciranje s okolinom bez teškoća, dobra čujnost zvučnih signala i slično.

2.3 Sposobnost funkcionalnoga glasovno-jezično-govornog izražavanja u svrhu uspostavljanja
 komunikacije – sposobnost razgovijetne i razumljive artikulacije.

**3. OKUS**

3.1 Uredan okus – sposobnost razlikovanja različitih okusa.

**4. NJUH**

4.1 Uredan njuh – sposobnost raspoznavanja mirisa.

**5. KOGNITIVNO, EMOCIONALNO, PSIHOMOTORIČKO I PERCEPTIVNO FUNKCIONIRANJE**

5.1 Uredno kognitivno funkcioniranje podrazumijeva uredne mentalne funkcije apstraktnog mišljenja,
 planiranje i izvršavanje plana, mentalne fleksibilnosti te odlučivanja, a čije ponašanje je prikladno
 za pojedinu situaciju, što se često naziva izvršnom funkcijom. Uključuje: funkcije apstrakcije i
 organizacije ideja, upravljanje vremenom, sposobnost prosuđivanja i rješavanja problema.

5.2 Uredno emocionalno funkcioniranje podrazumijeva uredne mentalne funkcije povezane s osjećajima i
 afektivnim komponentama procesa u svijesti. Uključuju: adekvatnost emocija i njihov raspon, vladanje
 emocijama odnosno kontroliranje doživljaja i izražavanja afekta, kao i smirivanje afekta.

5.3 Uredno psihomotoričko funkcioniranje podrazumijeva uredne mentalne funkcije kontrole motornih i
 psiholoških procesa na razini tijela. Psihomotoričke funkcije se odnose na mentalne funkcije koje
 reguliraju brzinu ponašanja ili vrijeme reagiranja koje uključuje i motoričku i psihološku komponentu.
 Odnose se na neverbalno ponašanje u pravilnom slijedu kao što je usklađenost pokreta s vizualnim
 informacijama, usklađen i učinkovit rad ruku i/ili prstiju, pravodoban motorički odgovor na vizualni ili
 zvučni signal iz radne okoline, održavanje usmjerene pažnje i praćenje signala na proizvodnim linijama.

5.4 Dostatno kognitivno, emocionalno i psihomotoričko funkcioniranje podrazumijeva ispodprosječno
 kognitivno funkcioniranje, odnosno prisutnost određenih emocionalnih i psihomotoričkih teškoća koje uz
 prijeko potrebne prilagodbe (prostorne, pomoćne tehnologije, pomagala, sadržajne i dr.) ne utječu na
 svladavanje obrazovnoga programa.

5.5 Uredno perceptivno funkcioniranje podrazumijeva uredne mentalne funkcije razumijevanja i
 interpretacije senzoričkih podražaja što uključuje funkcije percepcije zvuka, vida, mirisa, okusa, dodira,
 prostora, a u ovom dokumenta odnosi se ponajprije na zahtjeve obrazovnih programa u sektoru prometa
 i logistike.

**6. MIŠIĆNO-KOŠTANI/DIŠNI/SRČANO-ŽILNI SUSTAV**

6.1 Uredna funkcija dišnoga sustava – normalan funkcionalan nalaz pluća (redukcija dopuštena za manje ili
 do najviše 80% očekivane vrijednosti).

6.2 Uredna funkcija mišićno-koštanoga sustava – podrazumijeva očuvanu funkciju pokretljivosti ekstremiteta
 i trupa u fiziološkim granicama (rasponima).

6.3 Uredna funkcija gornjih ekstremiteta – očuvana aktivna pokretljivost zglobova gornjih ekstremiteta u
 fiziološkim granicama.

6.4 Uredna funkcija donjih ekstremiteta – očuvana aktivna pokretljivost svih zglobova donjih ekstremiteta u
 fiziološkim granicama.

6.5 Uredna funkcija srčano-žilnoga sustava – uredan fizikalni nalaz, uredna funkcionalna sposobnost
 (funkcionalni test po indikaciji), uredan krvni tlak (na temelju centilne distribucije), uredan EKG nalaz.

**7. KRV I KRVOTVORNI SUSTAV, JETRA I BUBREZI**

7.1 Uredna funkcija krvi i krvotvornoga sustava.

7.2 Uredna funkcija jetara i/ili bubrega.

**8. KOŽA**

8.1 Uredna funkcija kože na otkrivenim dijelovima tijela.

8.2 Uredna funkcija kože na šakama i podlakticama.

**9. ALERGIJE**

9.1 Odsutnost alergije na profesionalne alergene, tj. alergene kojima su učenici izloženi tijekom praktične
 nastave i/ili kasnije na radnome mjestu.

9.2 Pri utvrđivanju alergije na profesionalne alergene razmatraju se u pravilu inhalacijski i kontaktni alergeni;
 nutritivni i parenteralni alergeni razmatraju se samo u specifičnim zanimanjima (nutritivni za zanimanja u
 kojima se mora kušati hrana, parenteralni u zanimanjima s mogućim parenteralnim unosom alergena).

**10. RAVNOTEŽA I STABILNO STANJE SVIJESTI**

10.1 Uredna ravnoteža i stabilno stanje svijesti – odsutnost težih i trajnih odstupanja.